Vacanțele au devenit tot mai costisitoare. De la transportul aerian, la cazare și mâncare, prețurile au crescut mai peste tot în Uniunea Europeană.
Biletele de avion s-au scumpit în doar o lună cu aproximativ 20%, potrivit datelor publicate de Institutului Naţional de Statistică privind prețurile de consum în luna ianuarie din acest an. Faţă de ianuarie 2023, prețul biletelor de avion a crescut, în medie, cu 16%.
Sunt, însă, și oferte ale companiilor aeriene și orașe din Europa în care mai poți merge într-un city break pe buget.
Ziare.com îți prezinte câteva dintre cele mai accesibile destinații.
Lisabona, capitala Portugaliei, poate oferi o experiență de vacanță minunată și accesibilă.
În 2023, capitala Portugaliei, Lisabona, a câștigat titlul de cel mai ieftin oraș european pentru city break. Mâncarea are prețuri extrem de accesibile, transportul în comun este ieftin și se găsesc și zboruri la preț avantajos. În luna mai, de exemplu, poți ajunge în Lisabona cu 60 de euro din București. Doar că zborul are și o escală la Roma. Sunt și companii low-cost care au zboruri directe și biletele în lunile următoare sunt peste 100 de euro.
Lisabona are o varietate de opțiuni de cazare accesibile, iar rezervările prealabile pot aduce reduceri semnificative. Mâncarea tradițională portugheză este delicioasă și adesea mai accesibilă decât opțiunile turistice. Turiștii care ajung aici trebuie neapărat să încerce pastel de nata, bifana sau bacalhau, care este peștele cod.
Albania a început să devină populară în rândul turiștilor chiar și pentru un city break. Din București, cu avionul, într-o oră și 30 de minute și cu mai puțin de 30 de euro, ai putea ajunge în Tirana. Pe 17 martie, de exemplu, biletul de avion costă chiar 15 euro. Nici acolo prețurile nu sunt prea mari. Albania este recunoscută pentru prețurile mult mai mici față de alte destinații de pe continent.
Un city break în Tirana, Albania, poate oferi o experiență unică și autentică, plină de istorie, cultură și gastronomie. Printre obiectivele turistice cele mai interesante se află Piramida, o clădire fascinantă construită inițial ca muzeu în cinstea fostului lider comunist Enver Hoxha, sau Piața Skanderbeg, centrul orașului, unde vei găsi statuia eroului național albanez, Gjergj Kastrioti, cunoscut sub numele de Skanderbeg. În Tirana sunt și o mulțime de locuri în aer liber de neratat și gratuite.
Cel de-al doilea oraș din Polonia este bogat în cultură, istorie, cu oameni ospitalieri și destul de prietenos cu buzunarele turiștilor.
Un zbor cu escală în Varșovia, până în Cracovia, ar putea costa aproximativ 100 de euro. Există și o mulțime de hoteluri ieftine aici, iar mâncarea este și mai accesibilă. Explorează piețele locale și restaurantele tradiționale pentru că deliciile poloneze sunt la prețuri mai accesibile decât cele din zonele turistice.
Cracovia este un oraș ușor de explorat pe jos sau cu bicicleta. Astfel, pot fi economisiți bani la transportul public.
Și capitala Greciei este pe locul patru în topul celor mai ieftine city break-uri din Europa. Hotelurile din Atena sunt destul de accesibile, iar două nopți la un hotel de trei stele pentru doi oaspeți costă în medie 90 de euro. În luna aprilie, biletele de avion sunt până în 30 de euro pe sens, București - Atena. Iar acolo, trebuie evitate restaurantele turistice care sunt mult mai scumpe și explorate tarabele și tavernele tradiționale din zonele locale. Street food-ul local, cum ar fi gyros sau souvlaki, sunt delicioase și accesibile ca preț. Atena are multe atracții care pot fi explorate la pas, cum ar fi Acropolele și cartierele Plaka și Monastiraki. Iar multitudinea de situri istorice din Atena include și destule opțiuni gratuite sau la preț redus în anumite zile ale săptămânii. Pentru a economisi mai mulți bani, orașul trebuie explorat la pas sau folosind transportul public în comun.